Oslo Universitetssykehus må spare 500 millioner kroner. Samtidig holder bygningene bokstavelig talt på å falle fra hverandre, og trenger sårt penger til vedlikehold. 600 millioner i opprustningskostnader var et forsiktig anslag fra styret i 2010.

Spesielt ille er det på Ullevål. Den ærverdige gamle kjempen er nå en del av giganten Oslo Universitetssykehus, som er landets desidert største – og en spydspiss i forskning og medisin. Oslo Universitetssykehus har 22.000 ansatte, og et totalbudsjett på mer enn 17 milliarder kroner.

– Ullevål er i nasjonal sammenheng et kjempesykehus, og en krumtapp i norsk helsevesen, sier professor emeritus dr.med. Peter Kierulf som har jobbet på Ullevål siden 1965.

Mugg i ventilen

På avdelingene er det langt fra rosenrødt. Med tre pasienter på ett rom er det trangt på kirurgisk avdeling for mage- og tarmsykdommer. Sykepleier Pia Røring dulter borti to senger når hun skal prøve å dytte på den ene.

– Så ligger det en nyopererte her som helst ikke vi ha slag på seg, sier hun oppgitt, mens sengen krasjer både i veggen, døren og andre senger.

– Ja sånn holder vi på da, sier Røring til TV 2.

Også fagforeningene er oppgitte. Inne på et av pasientbadene flasser malingen av, og på et annet er det grodd en stor klump med mugg i ventilen.

– Her ser vi at det går mugg i ventilen. Man kan bare tenke på pasienter som har svekket immunforsvar, sier Aasmund Bredelie, foretakstillitsvalgt for legene.

Se bilder fra innsiden av Ullevål i reportasjen øverst i artikkelen

Bygninger bør rives

Målet er at Oslo Universitetssykehus skal bli Nord Europas beste og mest effektive etter at de fire Oslo-sykehusene er slått sammen. Situasjonen i dag er at 58 prosent av bygningene ved Ullevål er i uakseptabel stand, og mange bør rives. Spesielt ille er medisinsk bygning. Den er fra 1905, og fundamentet er et flåtesystem som stiger og synker med grunnvannet. Innendørs ser vi sprekker som går fra gulv til tak, og som de ansatte sier blir verre år for år.

Magnus Quarfort er overlege på Lungeavdelingen. Han gir oss en omvisning på det som ligner mest på et sykehus i land vi ikke liker å sammenligne oss med.

Vi ser blant annet to dører som er tapet godt igjen med grå gaffatape.

– Hva er dette?

– Jeg fikk høre nå at det er asbest bak de dørene. Og så lukter det mugg her når man går forbi, sier overlege Quarfort. Han betrakter tapen og konstaterer at den i alle fall holder lukten borte.

Ekstrem sparing

Sparetiltakene ved Oslo Universitetssykehus blir dramatiske. I gårsdagens styremøte sa direktøren at hun hittil har funnet omtrent halvparten av midlene hittil.

– Er du trygg på at du vil nå målet om å kutte 500 millioner?

– Det jeg er trygg på er at både ledelsen og hele organisasjonen gjør sitt aller beste, med å levere på de krevende målsettinger som er satt, sier direktør Siri Hatlen.

Trist å vise fram

Også pasientene klager over de elendige forholdene. Jens Hirsh har vært ut og inn på Lungeavdelingen de siste tolv årene.

– Vi er 20 voksne mennesker som har vi en dusj på deling, så sanitærforholdene blir jo deretter. Det er ikke rart infeksjonene kommer. Vi får jo gule lapper på dørene bortover etter hvert som infeksjonene sprer seg, sier Hirsch.

– Det er trist å vise slikt til pasientene som kommer hit, sier overlege Quarfort. De burde ha de fresht rundt seg. Han understreker at personalet prøver å gjøre sitt aller beste for at pasientene likevel skal ha det best mulig.

– Du skal være veldig frisk for å være syk her, sier pasient Jens Hirsh tørt.